आज भारत में हर क्षेत्र में प्रिंटिंग प्रौद्योगिकी का इस्तेमाल जोरों पर जारी है। तेजी से फल-फूल रहे प्रिंटिंग उद्योग के मौजूदा हालातों पर नजर दौड़ाएँ तो आज भारत में विदेशी काम की भरमार है। इसका एक अहम कारण यहाँ प्रिंटिंग का सस्ता होना है। ऐसे में जब तकनीकी क्षेत्र में लगातार विस्तार हो रहा है और छापेखाने से हुई प्रिंटिंग शुरुआत ऑफसेट प्रिंटिंग तक पहुँच गई है तो इस क्षेत्र में कॅरियर की भी अनंत संभावनाए हैं। एक ऑकलन के मुताबिक आज हमारे देश में छोटे-बड़े, नए-पुराने कुल मिलाकर लगभग 50 हजार से अधिक प्रिंटिंग प्रेस कार्यरत हैं। जिनमें करीब 10 लाख लोगों को रोजगार मिला हुआ है। इन प्रिंटिंग प्रेसों से विभिन्न भाषाओं की लाखों पत्र-पत्रिकाएँ मुद्रित होती हैं। नई प्रिंटिंग प्रणाली जैसे डिजिटल मुद्रण लेजर प्रिंटर, से मुद्रित पत्र-पत्रिकाओं की संख्या सबसे अधिक है। इस प्रकार प्रकाशन एवं प्रिंटिंग व्यवसाय के क्षेत्र में रोजगार की संभावनाओं को देखते हुए यह कहा जा सकता है कि प्रिंटिंग प्रौद्योगिकी की शिक्षा हासिल करने वाले युवाओं के लिए रोजगार की संभावनाएँ हैं। इस क्षेत्र में सफलता के लिए कैंडीडेट में क्रिएटिविटी, कस्टमर सर्विस स्किल, विश्लेषण और समस्याओं को समाधान करने की क्षमता बेहद जरूरी है। इस क्षेत्र में कम्प्यूटर शिक्षा भी अतिरिक्त लाभ देता है यह ऐसा क्षेत्र है जिसमें वेतन भी उच्च स्तर का मिलता है। एक कुशल प्रिंटिंग इंजीनियर बनने के लिए कागज का आकार और प्रकार और गुणवत्ता, सभी पेपर (।4 या ।3) सेटअप विकल्प, स्याही का संयोजन, पृष्ठों की सटीक संख्या और मोटाई, ग्राफि़क्स रिज़ॉल्यूशन, आकार, अच्छी पैकेजिंग आदि का ज्ञान होना अति आवश्यक है। प्रिंटिंग के डिजाइन, निर्माण, संशोधन, विश्लेषण या अनुकूलन में सहायता के लिए कम्प्यूटर सिस्टम (या वर्क स्टेशन) का उपयोग होता है।